સંસ્કૃત પાઠશાળાના કચ્છ જિલ્લાના વ્યવસ્થાપક તરીકે છેલ્લાં ૩૫ વર્ષથી સેવા આપતા વિભાકર અંતાણીના જણાવ્યાનુસાર, ‘આ પાઠશાળા ૫૦ વર્ષથી ચાલે છે. અહીં વિદ્યાર્થીઓને બૃહદ ગુજરાત સંસ્કૃત પરિષદ અમદાવાદ દ્વારા લેવાતી સંસ્કૃતની અને ગૂજરાત વિદ્યાપીઠ દ્વારા લેવાતી ગાંધી જીવન, ગીતાજી પઠન, હિન્દી અને ગુજરાતીની પરીક્ષાઓ માટે તૈયાર કરાય છે. પ્રારંભથી વિષારદ સુધીની પરીક્ષાની તૈયારી અહીં કરાવાય છે. પાઠશાળાની શરૃઆતથી જ અહીં કોઈ પણ જાતના ભેદભાવ વગર બાળકોને ભણાવાય છે. મુસ્લિમ બાળકો પણ શરૃઆતથી જ આવે છે. સંસ્કૃત હિન્દુઓના ધર્મગ્રંથોની ભાષા છે કે ગીતાજી હિન્દુઓનો ધર્મગ્રંથ છે તેવો વિચાર કર્યા વિના આ શિક્ષણથી બાળકોમાં સારા સંસ્કાર આવશે તેવા વિચારથી જ મુસલમાન વાલીઓ પોતાના બાળકોને અહીં અભ્યાસ કરવા મોકલે છે. બાળકોને પ્રોત્સાહિત કરવા ઇનામો આપવામાં પણ મુસલમાન દાતાઓ આગળ આવે છે. અનેક હિન્દુ બાળકો જાણતા ન હોય તેટલું મુસલમાન બાળકો સંસ્કૃત અને ગીતાજી વિશે જાણે છે. તેઓ શુદ્ધ સંસ્કૃતમાં લયબદ્ધ રીતે શ્લોકનું પઠન કરતાં હોય ત્યારે તે સાંભળતા જ રહીએ એટલું સૂરીલું લાગે છે.’